**MIDTØSTEN**

****

**Denne undervisningen inneholder:**

* Informasjon om Midtøsten
* Et møte med ei jente fra Midtøsten
* Bønn
* Makis pantefest
* Konkrete tips til lek fra Midtøsten, mat og deletips

**Tusen takk for at dere har valgt å ha misjonsprosjekt gjennom NMS. Vi har her laget prosjektinformasjon som vi håper og tror vil oppleves relevant for barn og barnefamilier. Dere velger selv om dere vil bruke hele eller deler av presentasjonen. Dere kan slette de lysbildene fra PowerPointen som dere ikke skal bruke.**

I pakken fra oss vil dere finne en PowerPoint og dette manuset som utgangspunkt for å fortelle om landet, et barn fra landet, samt tips om mat og lek fra det aktuelle landet.

I tillegg ønsker vi å gi barna en konkret mulighet til å være med på å dele. Derfor har vi laget en pantefest (les mer her [www.nmsu.no/pantefest](http://www.nmsu.no/pantefest)).

Du finner informasjon om pantefesten i undervisningsmateriellet du nå sitter med. I tillegg kan du skrive ut eller bestille delekort fra oss som beskriver panteaksjonen.

Tips til hvordan dere kan lage Pantefest i menigheten finner dere her: [www.nmsu.no/pantefest](http://www.nmsu.no/pantefest)

Dere kan også få tilsendt delekort med invitasjon til Pantefest fra NMS U. De bestilles her: [nmsu@nmsu.no](mailto:nmsu@nmsu.no).

I familiemiddag 3 av 4 fra NMS U, som er et opplegg som er fritt tilgjengelig for alle, vil dere finne andakter som kan brukes i tilknytning til pantefesten: <https://nmsu.no/ressurs/familiemiddag3-4-vaar-2018/>.

En sentral del av denne undervisningen, er en fortelling om ei jente fra Midtøsten. Dette er en fortelling som representerer arbeidet i Midtøsten. Navn og bilde er fiktivt. Fortellingen er basert på virkelige hendelser, likevel er det er diktet fortelling. Vi skriver ikke om hendelser som ikke har funnet eller kan finne sted.

I opplegget vil dere bli kjent med maskoten til NMS U. Han er ringhalelemur og heter Maki. Han elsker å reise og vil lære barn å dele tro, tid, ting og talent. Når han er i Norge, bor han på NMS Gjenbruk. Kanskje noen har sett ham der..?

**Informasjon om Midtøsten**

**1: MIDTØSTEN**

Her velger du en introduksjon som passer til dagens opplegg og deltakere.

**2: Hvor:**

Midtøsten strekker seg fra Marokko til Afghanistan, fra Tyrkia til Sør-Sudan. Det bor 500 millioner mennesker i Midtøsten. De fleste prater arabisk. Det har vært mye krig i Midtøsten og derfor er mange på flukt. Mange kristne synes det er skummelt å si at de er kristne. Hei: Allan wa sahlan.

**3: Hvordan er det å leve i Midtøsten:**

Midtøsten er stort og mangfoldig, vakkert og spennende. Noen av de viktigste tankene og ideene i verdenshistorien kommer herfra. Samtidig er det vanskelig for mange som bor i Midtøsten. Krig og uro har ført til at mange mennesker lever på flukt.

**4: Natur:**

Midtøsten strekker seg over et stort område, derfor finner vi også mye forskjellig natur her. Både hav og fjell, stepper, ørken og skog.

**5: Hva gjør NMS i Midtøsten?**

NMS støtter blant annet mediearbeid gjennom TV-kanalen SAT-7 som også har en egen barnekanal. Gjennom det får barn lære om Jesus. I tillegg lager SAT-7 program som understreker at jenter skal ha samme rettigheter som gutter. I den nye skolefjernsynskanalen får barn og voksne mulighet til å lære å lese og skrive.

**6: Over til Maki.**

**Et møte med en jente fra Midtøsten**

**7**: Her er Maki.

Han er ringhalelemur og maskot for NMS U. Når han er i Norge, bor han på NMS Gjenbruk.

**8:** Her er Maki på NMS Gjenbruk. Hva gjør han i dag, mon tro?

**9:** Han lager visst slim i gammelt porselensservise.

**10:** Men hva skjer nå? Maki, har du fått en påminnelse på mobilen?

Vi får la Maki fortelle.

Maki sier: ”Stemmer. For et år siden fikk jeg denne meldingen fra Hannah fra Midtøsten. Vent litt, så skal jeg vise dere meldingen.”

**11:** La barna se den konkrete meldingen på PP.

”Hva tror dere det betydde?”

I meldingen ser dere et trist ansikt, en sorgfull jente, en oppgitt jente, en bombe, sverd, bombe, en skoleklokke med kryss over, en skole og et trist ansikt. Hilsen Hannah.

**12:** ” Jeg fikk den meldingen for et år siden. Uff, det virket som om at Hannah var ganske lei seg. Men så hadde jeg lagt inn en påminnelse om at jeg måtte ringe Hannah opp igjen og sjekke hvordan det går med henne”.

**13:** ”Hm. Jeg fikk bare mobilsvar, hun kunne ikke snakke nå fordi hun sitter og ser på TV...”

**14:** ”Jeg sender en melding og spør hvordan det går.”

**15:** ”Nå fikk jeg melding fra henne!”

**16:** ” : ”Nå skal jeg lese meldingen Hannah sender: *Hei Maki! Jeg sendte deg en melding for ett år siden, for da var jeg helt fortvilet! Familien min og jeg har flyktet fra krigen i Syria. Nå bor vi i Libanon. Jeg savner sånn hjemmet mitt! Jeg savner venner, familie, nabolaget – og skolen. Her ble vi bare gående rundt uten å ha noe å gjøre. Det hendte jeg var lei av skolen da vi bodde hjemme i Syria. Men da jeg hadde vært her en stund, forsto jeg at jeg savnet skolen. Jeg kjente at jeg ble mer og mer usikker på framtiden – for jeg vet at hvis det skal være noe håp for framtiden, så er jeg nødt til å lære og følge skolen! Og for et år siden, da jeg sendte SMS-en var jeg så lei at jeg ikke visste hva jeg skulle gjøre! Jeg visste at jeg MÅTTE tilbake til skolen, men jeg ante ikke hvordan det skulle ordne seg. Men det siste året har det skjedd mye. Jeg skal sende deg et bilde!*

**17:** *Se her er den nye skolen min! En dag kom noen mennesker til det som vi nå kaller hjemmet vårt. De sa at vi kunne følge skolen på TV-programmet SAT-7. Du er jo maskot for NMS, og NMS er med på å gi penger til at dette TV-programmet kan lages! Jeg er så letta over at jeg får følge skolen. Min drøm er at det en dag skal bli trygt å reise hjem igjen, at jeg en dag kan få være med på å bygge opp igjen landet mitt. Og aller helst vil jeg bli lærer. Det er ikke så mye vi kan gjøre med krigen, men dette kan jeg gjøre: Jeg kan følge skolen slik at jeg kan begynne på et nytt liv etter krigen. Mamma og pappa har også lært å lese gjennom TV-programmet.*

**18:** Så utrolig gøy å høre! Jeg må spørre om hun kan fortelle litt til.

**19:** *På SAT-7 har jeg hørt at vi skal dele, for Gud deler med oss. Først og fremst delte Gud Jesus med oss mennesker. Gud ga oss sin egen sønn. Og det ville han gjort, uansett om vi takket Ham for det eller ikke. Gud er verdens beste til å dele. Og vi kan også være med på å dele det vi har fått med andre.*

*Jeg er glad for at mennesker gjennom NMS har delt videre av det de har fått av Gud. At de faktisk gjorde det som Jesus sa og hjalp meg da jeg trengte hjelp sånn at jeg fikk gå på skole. I tillegg har de gitt meg mulighet til å bli kjent med Jesus. Nå vil jeg være med på å dele videre med andre. Blir du og vennene dine også med på å dele videre av det vi har fått, Maki?*

**20:** ”Godt å høre, Hannah! Nå ble jeg glad!”

**21:** ”Men oi! Ny bildemelding. Oups. Fra NMS Gjenbruk:

**22:** Melding fra NMS Gjenbruk: MAKI! Hvor er det vakre og verdifulle fatet vi skulle selge i butikken i dag?!? Vi fant nettopp ingredienser til S L I M bak disken... Maki, du har ikke laget SLIM i det verdifulle porselensfatet, vel..? Ring når du ser meldingen. Hilsen NMS Gjenbruk.

**23:** ”Et verdifullt fat..? Ånei, ånei. Nå har jeg visst gjort det igjen...”

**24:** ”Oups... Jeg må løpe. Snakkes!”

**25: Be en bønn for:**

Hannah og andre barn i Midtøsten.

For kirken i Midtøsten.

De som er på flukt.

For alle som deler tid, tro, ting og talent i Midtøsten.

Takk Gud for at du er glad i Midtøsten og menneskene. Takk at vi er skapt og elsket av Deg!

**Konkrete tips til lek, mat, deletips og sang**

**26: En lek fra landet**

Alle barn i hele verden leker gjemsel. Men dere kan prøve å bytte ut noen ord med arabiske ord:

Slik gjør dere: Et barn teller mens de andre gjemmer seg. Når barnet er ferdig å telle, roper det “kalawees” (er dere klar). Finn et sted som er ”frisone” og som det er om å gjøre å rekke fram til uten å bli sett. I stedet for å rope ”fri”, så roper barna ”omma” (nå er jeg fri/trygg). Den som blir tatt før en kommer fram til frisonen, skal stå neste gang.  
Hvis dere har noen i menigheten som prater arabisk, kan dere kanskje spørre dem om å lære dere ordene riktig?

**27: Et innsamlingstips - en utfordring fra MAKI.**

Jeg er veldig glad i brus! Da blir det del tomflasker igjen etterpå. Nå har jeg bestemt meg for å pante flaskene jeg har hjemme og dele pantepengene med noen som trenger det.

Har dere lyst å være med?

Jo flere flasker vi får med på pantefesten, jo mer penger kan vi gi til kirken i Midtøsten slik at flere barn kan få følge skolen og høre om Jesus gjennom TV.

Tips til hvordan dere kan lage Pantefest i menigheten finner dere her: [www.nmsu.no/pantefest](http://www.nmsu.no/pantefest)

Dere kan også få tilsendt delekort med invitasjon til Pantefest fra NMS U. De bestilles her: [nmsu@nmsu.no](mailto:nmsu@nmsu.no).

**28: Tips til mat:**

Mmm... Midtøsten har kanskje noe av verdens beste mat. Det finnes mye forskjellig, og det enkleste og rimeligste er kanskje å oppsøke en butikk med internasjonal mat og spørre etter typisk snacks fra Midtøsten. Hvis du vil lage noe, så kan du lage tzatziki og ha den som tilbehør til annen mat.

Du trenger:

1⁄2 agurk

1 hvitløksfedd 125 g gresk yoghurt

1⁄4 ts salt

1⁄4 ts pepper.

Slik gjør du:

1. Del agurken i to på langs.

2. Skrap ut frøene i midten med en skje

3. Rasp agurken.

4. Legg agurken i et rent håndkle og klem ut vannet. 5. Finhakk hvitløken.

6. Bland yoghurt, hvitløk, salt og pepper i en bolle. 7. Tilsett agurken.

8. Bland godt og sett i kjøleskapet.